শাহ আখতারুজ্জামান, ছাতক : ছাতক শহরে কোর্ট রোড এলাকায় রশীদ ভিলায় একই রাতে দুটি বাসায় দুঃসাহসিক চুরি সংঘঠিত হয়েছে। গত শনিবার রাতে রশীদ ভিলার ২য় ও ৩য় তলায় এ চুরির ঘটনা ঘটে।  জানা যায়, চোর চক্র ভবনের পিছন দিয়ে পাইপ বেয়ে উপরে উঠে জানালার গ্রিল ভেঙ্গে ঘরে প্রবেশ করে। ভবনটির ৩য় তলার পপুলার লাইফ ইন্সুরেন্স কোম্পানীর কর্মকর্তা ফারুক হোসেন শাহীনের বাসা থেকে নগদ ৪৫ হাজার টাকা, ৪টি মোবাইল সেট,  স্বর্ণালংকার সহ প্রায় ২ লাখ টাকার মালপত্র লুটে নেয়। একই রাতে ভবনের ২য় তলার গ্রামীণ শক্তির কর্মকর্তা সঞ্চিতা দাসের বাসা থেকে ১টি মোবাইল সেট সহ প্রায় ২০ হাজার টাকার মালামাল নিয়ে যায়। এ দুটি চুরির ঘটনায় থানায় মামলা দায়েরের প্রস্তুতি চলছে।